**Tallinna Kaubamaja Grupp AS nõukogu aruanne 2022. majandusaasta aruande kohta**

21.02.2023

2022. aastal saavutas Tallinna Kaubamaja Grupp AS (edaspidi Grupp) väljakutseterohkes majanduskeskkonnas kokkuvõttes head majandustulemused. Kuigi Grupi puhaskasum jäi hüppeliselt kasvanud energiakuludest, tööjõukulude kasvust ja 2021. aastal toimunud kinnisvarainvesteeringute suuremast ümberhindlusest tingituna aasta varasemast väiksemaks, kasvatati müügitulu kõigis ärivaldkondades ja hoiti endiselt tugevat müügimarginaali. Nõukogu hinnangul on Grupp täitnud nõukogu poolt juhatusele 2022. aastaks seatud eesmärgid.

Aruandeaasta fookuses on olnud klientide parem teenindamine, millega seoses on investeeritud füüsiliste ja digitaalsete müügikanalite arendamisesse. Supermarketite segmendis avati kaks uut ja renoveeriti üks olemasolev kauplus, uuenduskuuri läbisid Naistemaailm Kaubamaja Tallinna müügimajas ning mitmed I.L.U. kauplused. Aruandeaasta jooksul avati kõigis Selverites iseteeninduskassad ja suurendati e-poodide töökindlust. Selveri Köögi peolaua toodete pakkumine integreeriti e-Selveri platvormile laiendades oluliselt vastavate toodete tellimuspiirkonda. Grupi püsiklientide arv on rekordiliselt kõrge ületades 700 tuhande piiri. Suure populaarsuse on saavutanud lojaalsusprogrammi mobiilirakendus. Grupi autosegmendile oli aruandeaasta edukas ja kõik autosegmendi ettevõtted saavutasid uue kasumirekordi. Edu kindlustasid uued ärisuunad, KIA sõidukite parem saadavus ja Läti ning Leedu kasvavad automüügid. Grupp lõpetas 2022. aastal jalatsitega kauplemise eraldiseisvates jalatsipoodides. Samas laieneti turvateenuste valdkonnas eesmärgiga tuua turule uusi tooteid ja arendada turvasüsteemide hulgimüügi tegevust.

Jätkuvalt on Grupi fookuses keskkonnasäästlik ja vastutustundlik ärikultuuri arendamine. Aruandeaasta lõpus kinnitas Grupi nõukogu neist põhiväärtustest lähtuvalt jätkusuutliku arengu strateegia aastateks 2023-2030, mille eesmärgiks on tagada Grupi pikaajaline kasumlik ja vastutustundlik tegevusvõimekus. Osana Grupi jätkusuutliku strateegia elluviimisest on Grupi kinnisvaraettevõtted pööranud aruandeaastal palju tähelepanu hoonete energiatõhususe parendamisele. 2023. aastal on plaanis jätkata arendustega ja pöörata järjest enam tähelepanu vastutustundlikkusele ning ökoloogilise jalajälje vähendamisele.

Eesmärgiga hoida ja kasvatada jätkuvalt tugevat turupositsiooni on supermarketite segmendil 2023. aastal plaanis jätkata e-Selveris kasutajamugavuse tõstmisega seotud arendusi, renoveerida mitmeid olemasolevaid kauplusi ning avada uus kauplus kiiresti arenevas Kurna külas Tallinna külje all. Teiste seas on kavas renoveerida suure külastatavusega Tallinnas asuv Solarise toidupood ning Selveri esinduskauplus Järve keskuses. Keskusköök Kulinaaria OÜ keskendub 2023. aastal uute toodete arendusele. Kaubamajade segmendis alustatakse Tartu müügimaja Toidumaailma arendamisega ja jätkatakse I.L.U. kosmeetikakaupluste kontseptsiooniuuendustega. Grupi ettevõtteid ühendav lojaalsusprogramm Partnerkaart jätkab jaekaubandust toetavate finantsteenuste täiendamisega. Autokaubanduse segmendi tegevust on kavas laiendada – Grupp alustab Škoda müügiga Leedus ning alustatakse ettevalmistavaid tegevusi uue multibränd Škoda ja KIA autode müügi- ning teeninduskeskuse rajamiseks Vilniusesse. Turvasegmendi 2023. aasta eesmärgiks on müügivõimekuse suurendamine ning uute teenuste ja turvalahenduste arendamine.

Eelpool loetletud arengukavad ja tegevuste planeerimised koostatakse tihedas koostöös Grupi nõukoguga. Juhatus, juhtkond ja nõukogu töötavad ühiselt ettevõtte strateegia arendamisel, sealjuures lähtuvad juhatus ja juhtkond juhtimisotsuste tegemisel nõukogu poolt antud strateegilistest juhistest. Nõukogu liikmed teostavad järelvalvet juhatuse tegevuse üle. Juhatuse liikme Raul Puuseppa ametiaega pikendati 2023. aasta 17. veebruaril ning tema volitused lõpevad 6. märtsil 2026. Nõukogu on pidanud 2022. aastal 12 korralist koosolekut ja ühe erakorralise koosoleku. Nõukogu on läbi arutanud ja kinnitanud juhatuse koostatud eelarved ja investeeringud ning seadnud tegevuseesmärke ja prioriteete. Järelvalve teostamisel juhatuse tegevuse üle on nõukogu oma igakuistel koosolekutel arutanud aktsiaseltsi majandustulemusi kuude lõikes ning täpsustanud edasisi tegevuskavasid. Nõukogu toetab tema tegevuses Grupi   
  
  
  
  
  
  
auditikomitee, mis fokusseerib oma tegevused peamiselt riskijuhtimise ja sisekontrollisüsteemi täiustamisele. Samuti aitab auditikomitee koordineerida sise- ja välisaudiitorite tegevust ning arutab kõiki olulisi audiitorite aruandeid. Järelvalve teostamisel peetakse oluliseks järelkontrolli tulemuslikkust, pakkudes sealjuures tuge Grupi juhatusele ja juhtkonnale. Auditikomitee töötab igakuuliselt ja dokumenteerib oma tegevuse kooskõlas kehtivate reeglitega.

Grupi nõukogu on seisukohal, et Grupi juhatus on täitnud temale seatud kohustused. Ettevõtte nõukogu kiidab heaks juhatuse poolt koostatud 2022. aasta majandusaasta aruande.

Jüri Käo

Nõukogu esimees

Tallinna Kaubamaja Grupp AS

(allkirjastatud digitaalselt)